Predkladacia správa

Uznesením vlády SR č. 986/2001 zo dňa 17. októbra 2001 bol schválený „Systém podpory euroregionálnych aktivít na rok 2002“, podľa ktorého prebiehala realizácia 16 projektov predkladaných 11 euroregionálnymi združeniami do konca roku 2002.
Euroregionálne združenia poskytli informácie o realizácií projektov formou záverečných správ, ktoré boli predložené na Ministerstvo výstavby a regionálneho rozvoja SR do 31. 1. 2003. Realizované aktivity v roku 2002 boli v súlade s aktivitami vymedzenými v projektoch euroregionálnych združení. Prílohy k materiálu predstavujú stručné zhrnutie realizácie projektov podporených v roku 2002.
Predložený návrh systému podpory euroregionálnych aktivít na roky 2003-2004 je ďalším krokom k riešeniu kontinuity činnosti euroregiónov prostredníctvom projektov predkladaných združeniami s registráciou v Slovenskej republike.
Materiál prešiel vnútorným i medzirezortným pripomienkovým konaním a dňa 22. mája 2003 bol prerokovaný v Rade vlády Slovenskej republiky pre regionálnu politiku, ktorá odporučila ministrovi výstavby a regionálneho rozvoja predložiť materiál na rokovanie vlády SR k schváleniu.